Sulík, Richard, predseda NR SR (2010-09-08):
Ďakujem pekne. Dobrý deň, vážené panie poslankyne, páni poslanci, vážení členova vlády a, dobrý deň, pani premiérka. Správa, že pán Fico podá návrh na moje odvolanie z postu predsedu Národnej rady, ma v prvom momente neuveriteľne prekvapila. Bol som presvedčený, že to musia byť skutočne mimoriadne a závažné dôvody, keď som nedostal ani len obvyklých 100 dní. Vedel som však, že nechať rokovať parlament do druhej hodiny rána, tolerovať viac-menej všetky absencie poslancov alebo meniť zákony po tom, ako ich parlament schválil, to by pre pána Fica dôvody na odvolávanie neboli. To by totiž počas minulého volebného obdobia musel podporiť odvolanie môjho predchodcu pána Pavla Pašku. S napätím som teda čakal na tlačovú konferenciu, kde pán Fico oznámil argumenty pre moje odvolanie, a dozvedel som sa priam nehorázne, neslýchané dôvody: 1. som použil slovo „ovplyvniť“, 2. nenominoval petičný výbor ani strana SaS nikoho do Ústrednej volebnej komisie a 3. si nectím Európsku úniu. Tieto tri dôvody sú uvedené aj v písomnej správe. Áno, je pravda, že do Ústrednej volebnej komisie ani strana SaS, ani petičný výbor nenominoval člena. Tento termín sme jednoducho „prešvihli“. To sa stáva aj v lepších rodinách. (Reakcie z pléna.) Pán Fico z tejto skutočnosti vyvodil, že sa staviam k referendu ako k nepotrebnej udalosti. Tejto výčitke by sa dalo rozumieť, keby ten istý pán Fico nám predvčerom nebol oznámil, a dnes opäť, že strana SMER nemôže odporučiť svojim voličom a sympatizantom, aby sa referenda zúčastnili. Ten pán Fico, ktorý mňa kritizuje za to, že nerobím dostatočne veľa pre to, aby referendum bolo úspešné, ten istý pán Fico odporúča svojim voličom sa referenda nezúčastniť. Ak by pán Fico konal zásadovejšie a nie iba zbrklo reagoval na politických súperov, nemusel by teraz vyzerať pomätene. 25. augusta on sám vyhlási, že strana SMER pristupuje k referendu plnou vážnosťou a že robí všetky potrebné úkony, a týždeň neskôr vyzve svojich voličov, aby sa referenda nezúčastnili. Pán Fico, nezdieľam síce vaše hodnoty, ale uznával som vás ako zdatného stratéga a vynikajúceho politického marketéra. To, čo teraz predvádzate, je splašený politický amatér. Možnože by bolo lepšie vážiť jednotlivé kroky, lebo čoskoro sa zosmiešnite aj pred vašimi vlastnými kolegovcami. Keďže veľký vodca nevie v tomto momente, čo vlastne chce, vyzývam opätovne všetkých voličov strany SMER, aby sa aj oni zúčastnili referenda. Referendum je tu pre všetkých. Už dávno to nie je iba stranícka akcia. Áno, strana SaS, keď vznikala, tak rozbehla toto referendum, k tomu poviem hneď viac, ale najneskôr v tom momente, ako prezident referendum vyhlásil na dňa 18. septembra, týka sa toto referendum všetkých občanov a ten, kto si hovorí demokrat, by nikdy nemal vravieť, že odporúča svojim voličom, aby sa nezúčastnili. Spomeniem tie listy, ktoré ste vy spomínali pri tejto príležitosti. Áno, z mojej pozície predsedu Národnej rady som rozposlal všetkým starostom, primátorom celkovo 2 800 listov, ktoré stáli Národnú radu vrátane poštovného, obálok a samotných listov 2 500 eur. Myslím si, že je povinnosť každého ústavného činiteľa vyzvať občanov k tomu, aby sa referenda zúčastnili. Je pravda, že v týchto listoch som poprosil pánov starostov, aby aj prostredníctvom obecného rozhlasu dali o tejto možnosti, ktorá sa týka priamo ľudí, kde priamo ľudia môžu rozhodovať, vedieť. Áno, napísal som v tých listoch, že aj pán Fico sa zúčastní referenda, nepísal som, že strana SMER, ako ste vo vašom prejave spomenuli. Vychádzal som, uznávam, vychádzal som zo súkromného rozhovoru medzi štyrmi očami a neopýtal som sa, či to môžem zverejniť. Jednoducho som v dobrej viere predpokladal, že to zverejniť môžem. U pána prezidenta a pani premiérky som sa na toto opýtal, či môžem zverejniť to, že sa referenda zúčastnia. U vás som to, pán Fico, predpokladal. A chcel by som ešte uviesť, že som sa za toto opäť medzi štyrmi očami pánovi Ficovi aj ospravedlnil. Len pre úplnosť pripomínam, že sme nominovali viacej ako 6 000 okrskových zástupcov, 6 000 ľudí sme postavili na to do okrskových komisií, na to, lebo najlepšie vedia hlasovanie – a teraz dôjde to nešťastné slovo vytrhnuté z kontextu – „ovplyvniť“. Áno, použil som v tejto súvislosti slovo ovplyvniť, no z podstaty veci je rozhodne každému zrejmé, že to znamenalo dohliadať nad korektným priebehom referenda a zabrániť akejkoľvek manipulácii. Tu by som rád pripomenul, že to bola práve strana SMER, ktorá v novembri 2009 čelila vážnym a najmä reálnym podozreniam z kupovania hlasov rómskych spoluobčanov. Existujú videozáznamy, ako autobusy zvážajú Rómov častokrát nič netušiacich k volebným miestnostiam a ako vnášajú a vynášajú volebné lístky. Dokonca existujú aj výpovede svedkov. Ja len pripomínam, že štyria členovia Ústrednej volebnej komisie vtedy odmietli podpísať zápisnicu z dôvodu, že v Košickom kraji vynášal šofér na pokyn člena SMER-u starostu Mutafova z volebnej miestnosti prázdne a opečiatkované volebné lístky. Mimochodom, pýtam sa, či bolo niečo platné tým štyrom členom Ústrednej volebnej komisii, že sa pod záverečnú správu nepodpísali. Samozrejme, platné im to nebolo nič. Opäť tvrdím: Dôležité je mať ľudí v okrskových komisiách. Tam máme vyše 6 000 našich sympatizantov. No a v tejto chvíli práve predseda strany, ktorá je vystavená masívnym a reálnym podozreniam z kupovania hlasov a volebných machinácií, navrhuje moje odvolanie, lebo som povedal slovo „ovplyvniť“. Zrejme pre pána Fica sú skutky menej ako slová, ale tak to býva u ľudí, ktorí nikdy nič poriadne nerobili. (Potlesk.) Tretí dôvod môjho odvolávania je taký absurdný, že som spočiatku neveril vlastným očiam. Vraj poškodzujem záujmy slovenského parlamentarizmu a teraz citujem, „poškodzujem záujmy slovenského parlamentarizmu v orgánoch Európskej únie“, pretože som s platnosťou od 1. októbra zrušil post osobitného stáleho zástupcu Národnej rady pri Európskom parlamente a v iných inštitúciách Európskej únie. Na úvod len jedno upresnenie, ktoré však tiež stavia tento argument SMER-u do iného svetla. Tento post nebol zrušený, avšak z dôvodu mimoriadnej finančnej náročnosti zostáva v tejto chvíli neobsadený. Dovoľte mi, aby som vám bližšie objasnil ďalšie okolnosti. Tento stály zástupca Národnej rady má na starosti najmä kontakt s orgánmi Európskej únie, pod čím si treba predstaviť komunikáciu, pre ktorú nie je potrebné byť v Bruseli. Okrem toho robí doprovod našim poslancom, keď tam prichádzajú na občasné služobné cesty. Verte mi, nie je to veľa roboty, a ak existuje čosi ako teplé miestečko, tak toto je krásny príklad. Celkové náklady na našu zástupkyňu, na zástupkyňu Národnej rady pri Európskej únii, slečnu Gregušovú, ktorá je dcérou kamaráta pána Pašku, boli za posledných 14 mesiacov 114-tisíc eur. To je 8 145 eur mesačne. Pritom zároveň ministerstvo zahraničných vecí má v Bruseli 70 ľudí. Spýtal som sa ministra zahraničných vecí pána Dzurindu, či by nám vedela ambasáda poskytnúť tie služby, ktoré sú viazané na komunikáciu s Bruselom. Po kladnej odpovedi som sa rozhodol toto miesto nechať v tejto chvíli neobsadené, čím Národná rada ušetrí 100-tisíc eur ročne. Skutočne ma prekvapilo, že toto, že dcéra kamaráta poslanca, ktorá už nemá dostávať približne dvojnásobok platu bežného poslanca, má byť dôvod na moje odvolanie, má byť jedným z troch dôvodov na moje odvolanie. Samozrejme, že v servilnosti voči Bruselu sa pánovi Ficovi nevyrovnám, ale predsa len hovoriť to, čo klamne nazýva zrušením teplého miestečka a uvádza to ako dôvod, považujem za veľmi pritiahnuté za vlasy takisto ako moje, ako ostatné dôvody, ktoré sú uvedené. Pán Fico, plne nechápem, že máte evidentný problém s tým, že aj referendum nám, teda strane SaS, pomohlo dostať sa do parlamentu. A ja to nepopieram, pomohlo nám to, ale to nebolo samoúčelné po prvé a po druhé je to len synergický efekt, že nám to pomohlo, podstata je tá, že občania môžu priamo vyjadriť svoj názor. Aby ste sa dostali do parlamentu vy pred 10 rokmi, museli ste zobrať čiernych 300 mil. korún od vašich sponzorov, ktorí, vaši sponzori, následne doslova vyrabovali túto krajinu. Celkové náklady na to, aby sa SMER stal parlamentnou stranou, neboli len 300 mil. čiernych korún a existujú na to veľmi, veľmi nepríjemné indície typu nahrávka, zmluva, ale najmä výpoveď priameho svedka, ktorého vy ste síce nazvali, že nevie, čo rozpráva, ale takto sa v Taliansku napríklad rozoberajú mafiánske gangy, že nájdu človeka priamo odtiaľ, ktorý ide svedčiť. Pán Hanzel je takýto svedok, ktorý teda sa niekoľkokrát vyjadril a menoval presné sumy a, no mne by to bolo veľmi, veľmi nepríjemné. Čiže aby sa SMER stal parlamentnou stranou, nebolo to len 300 mil. korún, v čiernych peniazoch tieto náklady, ale mnoho ďalších miliárd, ktoré si následne vybrali ctení páni sponzori. Na rozdiel od vás, pán Fico, my v SaS sme to spravili so všetkými, v súlade so všetkými zákonmi a zatiaľ čo vy ste zákon porušili a do parlamentu ste sa dostali takpovediac podvodom. Toto je prvý podstatný rozdiel medzi nami dvomi. Ja mám to, čo vy ste už dávno stratili. Pán Fico, ja mám česť. (Potlesk.) Predpokladám, že každému súdnemu človeku je zrejmé, že 7 mil. eur, ktoré keď budú vynaložené nadarmo, tak budem prvý, ktorý sa pôjde poďakovať vám ako predsedovi strany SMER, že ste tak usilovne všetkých od toho odhovárali, je len skutočne kvapka v mori oproti tomu, o čo táto krajina prišla za posledné štyri roky. Druhý podstatný rozdiel medzi nami dvomi, pán Fico, je ten, že vy ste sa nikdy neživili vlastnou prácou, nikdy ste nepocítili, čo to znamená byť reálne za niečo zodpovedný, neviete, čo to znamená spraviť... (Reakcie z pléna.)